《别陈佐钧》
清代·姚燮

北风打头我难北，且送君归南向行。君行不行亦何恋，移舟来傍吾舟停。

斯时雪霁月满城，万木齐拍冰花倾。疏篷坐对烛光短，萧萧汹汹多危声。

危声掩抑出更鼓，三更鼕鼕夜停午。沈沈四鼓君未行，脉脉中情若难吐。

当前相感犹至斯，别后相思定何许？春灯买醉阊门楼，君饮不辞十百瓯。

直令意气抗幽朔，下视屠侩真咿嚘。朅来寻春邓尉路，静撚梅花琢幽句。

偶言萍水有离合，转复低徊感身世。我向吴门十日住，冷邸劳君日三顾。

忽乘风雨梁溪游，更得五日同扁舟。颇愿日日共兹乐，我非江水君非鸥。

君行且行吾弗留，努力精采崇前修。我舟待发君已远，行谁送我江上头？

君行南去我行北，眼看长江千里流。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。